khistorydata/jeongjo-sjw-relations huggingface dataset:
정조 0년
丙申十二月初三日巳時。上詣金商門內。親鞫入侍時。行都承旨洪國榮。行左承旨金鍾秀。右承旨蔡弘履。左副承旨鄭民始。右副承旨徐有防。同副承旨李鎭衡。事變假注書李殷模。記注官金鳳顯卜台鎭。以次侍立。上具布裹翼善冠白布袍裹烏犀帶。乘輿出興泰門。詣金商門內殿座。領敦寧金陽澤。左議政全尙喆。右議政鄭存謙。判義禁蔡濟恭。同義禁鄭昌順李漢膺魚錫定。掌令李枰尹在醇。司諫金東淵。正言尹得孚。問事郞廳李秉模李敬養沈有鎭李在學朴天衡李儒慶沈念祖朴祐源。文書都事鄭來鼎姜載潤。刑房都事洪彦燮李運祥。以次進伏。南喆等曰。昨日竟夕訊囚。侵夜還內。日間聖體。若何。上曰。一樣矣。上曰。侍衛軍兵毛具。出榻敎上曰。饋遺養厚之守令。皆捧傳旨乎。有防曰。守令中。有不知誰某者。更問於捕廳然後。可捧傳旨矣。上曰。右捕將李敬懋入侍。敬懋進前。上曰。饋遺守令之誰某。問于捕廳。罪人卽爲知入。上曰。養厚上之。仍命問郞。書問目訖。上曰。讀諭問目。直捧遲晩。有防曰。大司諫金普淳。司諫金履禧。違牌傳旨。俄有只推之命矣。當此親鞫之時。臺諫不可不備員。何以爲之。敢稟。上曰。更爲牌招。可也。出擧條罪人養厚納供。上曰。罪人今又變辭。極爲巧惡矣。其哭聲禁之。尙喆曰。罪人之生氣。倍於昨日。可謂厲氣所鍾矣。上曰。依法勸杖。卽捧遲晩。濟恭曰。罪人受杖。頑如木石。罪囚中初見者也。上曰。罪人豈擇律名乎。連爲勸杖。連捧遲晩。上曰。軍兵食代及療饑。依昨日例爲之。上曰。罪人終不遲晩。連爲勸杖。尙喆曰。罪人與厚麟符同之說則遲晩。而問其所以然。則輒爲變辭矣。上曰。罪人情節。別無更問者。直捧遲晩。捕盜大將張志恒李敬懋進前曰。罪人供辭捧來矣。上命民始讀奏。上曰。守令有闕代。口傳差出。命書傳敎曰。新除授守令。今日謝恩。與未下直守令。皆令辭朝。上曰。國有紀綱。則養厚之罪犯。何如。而守令之往見與饋遺。豈如是狼藉乎。濟恭曰。羅州之先通都事下來。尤極非矣。上曰。然矣。命書傳敎曰。羅州牧使之屢次饋遺。雖不足責。而專人來報都事下來。又復饋遺。知有一分國法。焉敢放恣無忌。至於此甚乎。當重繩。令該府嚴問口招。上曰。傳命問郞。一竝推考。罪人遲晩。卽爲捧之。濟恭曰。罪人以綸音中罪目。當爲遲晩云矣。上曰。雖是將死之罪人。豈不知分義。而敢欲游辭乎。連爲勸杖。上曰。金履正鄭志儉。問郞差下。尙喆曰。罪人以聽政爲過云者。已是斷案。更無可問者矣。上曰。然矣。濟恭曰。趙德成文書入來矣。上曰。趙德成何時當入來耶。濟恭曰。以道里計之。則似犯夜矣。上曰。罪人杖數幾何。錫定曰。朝者準次。今又十七度矣。上曰。判義禁隨其言端。連爲盤問。可也。仍入小次。小頃。還爲殿座。上曰。小次近處。喧嘩特甚。作門哨官。拔箭以來。上謂濟恭曰。罪人昏窒乎。使救療官視之。濟恭曰。問于救療官。則罪人用謀而然矣。國榮讀奏守令望。上落點。上曰。承旨前望單子入之。鍾秀曰。帳殿環圍將校中。御營廳將校之不佩筒箇。旣已現發於宣傳官拔箭之時。事關紀律。誠極寒心。常時不能檢飭之失。不可無警。當該大將。從重推考。何如。上曰。依爲之。出擧條上曰。赴燕宣傳官改差與未差代。口傳差出。上曰。御營大將具善復。從重推考。出榻敎上曰。藥房提調入侍。提調徐命善進前。上曰。昨冬卿疏。能使凶徒破膽。而宗社復安。殆勝於胡銓一疏。却萬士之功矣。挺身抗言。不顧死生之義。予常欽歎。而今日卽卿昨年呈疏之日也。偶當此日。追思昨冬。予懷難抑。命善曰。昨冬事。實賴皇天之眷佑宗祊。而臣亦保有今日。顧臣何有哉。第當時光景。尙今思惟。不覺凜然。上曰。下直守令入侍。國榮曰。罪人抵賴不服。今日之內。亦難收殺。而日寒如此。終日殿座。實爲可悶矣。上曰。予當自量爲之矣。鳳山郡守蔡弘履。慈山府使柳孝源。寶城郡守白鳳麟。晉州牧使鄭致儉。河東府使柳鎭豊。定平府使李亨默。仁川府使金謹行。杆城郡守洪啓瑞。載寧郡守洪彦燮進前。上謂弘履曰。出自近密。勿奏七事。而孔道之治。着意爲之。謂孝源曰。誠心爲治。無負特簡之意。謂致儉曰。已自桂房知之。勿奏七事。下去善爲。下詢鳳麟鎭豊亨默履歷。謂謹行啓瑞彦燮曰。爾等皆須善治。無負面諭之意。命奏七事。仍命鍾秀。讀諭宣諭及別諭後。命守令先退。上曰。罪人準次後。更招次姑爲下幕。上入小次。還爲殿座。上曰。趙德成尙無消息耶。濟恭曰。姑無入來之報矣。上曰。趙𡷗上之。命書問目。仍命讀諭。罪人納供。上命書傳敎曰。罪人納供。上命書傳敎曰。罪人趙𡷗。便一泰淵也。與厚麟等諸賊。居常切親。貌類吾子之說。發於和緩之言。東宮不必干涉外事。統帥以此不安莅任之說。出於麟漢之口。苟非切親。言之無倫。豈至於此哉。𡷗亦承望指意。凡厥諸賊之頤指氣使。𡷗必狐媚蝨附。此則於渠。猶是常事。不足深責。而渠無所言。不安之說。何爲而發。渠果無情。緩獄之事。豈自手犯。附麗符同之端。雖甚狼藉。逆窟旣露之後。姑未明執綢繆之跡。則自不免爲漏網之魚。而幸逭至今矣。近始果以饋遺養厚之事。逮究於今番之獄。所謂乾道昭昭者。豈其非耶。以故。罪饋問養厚之守令。而問於海南時者。竝在勿問之中。獨彼趙𡷗。有此究問者。不是班駁。卽始漏而竟露故也。不特此也。渠雖無如許負犯身爲將兵之閫帥。不畏朝綱。潛通妖賊。放恣無忌。以至於此。此又渠難免邦刑之一端也。若此不已。古之思晟。不獨無臣分於戊申也。尤豈非凜然而寒心處也。然雖懾於始初之威喝。至於昨冬逆謀。不可謂之同情。亦與干連本獄之事有異。不必曠日盤問。特從惟輕之典。罪人趙𡷗。刑推一次後。邊遠定配。旣示可生之路。則似此嚴冱。當念欽恤之政。刑推時訊杖。勿用鞫獄之杖。代以法杖。上曰。傳敎讀諭罪人後杖之。鍾秀曰。問事郞廳金履正。帳殿入侍。敢着風遮。事體駭然。從重推考。何如。上曰。小風遮。與大風遮有異。勿推。出擧條上命書傳敎曰。新除授承旨。牌招察任。又命書曰。承旨房仍。上曰。齋戒日。亦有親鞫之例乎。僉曰。然矣。上曰。然則明日當又殿座。養厚下府。趙𡷗卽爲發配。命書傳敎曰。親鞫姑罷。待明日爲之。禁軍挾輦軍環衛軍兵。皆依今日例。上還內。諸臣退出。問目及供辭。在推案日記
정조 0년
行都承旨洪國榮藥院直。行左承旨金鍾秀坐。右承旨鄭民始坐。左副承旨徐有防坐。右副承旨柳焵坐直。同副承旨李鎭衡坐直。注書二員未差。假注書柳孟養仕李兢淵仕直。事變假注書李殷模仕。
정조 0년
藥房都提調鄭存謙。提調徐命善。副提調洪國榮啓曰。節屆隆冬寒事轉劇。連日訊囚。侵夜還內。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。答曰。知道。大妃殿氣候。惠慶宮氣候一樣矣。大殿親鞫罷後。政院玉堂藥房口傳問安。答曰。知道。
정조 0년
傳于柳焵曰。罪人上闕。
정조 0년
吏曹口傳政事。以李𡊠爲同義禁。
정조 0년
兵曹口傳政事。以徐龍輔副司正單付。
정조 0년
以大司諫金普淳。司諫金履禧。牌不進罷職傳旨。傳于徐有防曰。只推。
정조 0년
以司諫金履禧牌不進罷職傳旨。傳于金鍾秀曰。只推。
정조 0년
鄭民始。以兵曹言啓曰。依下敎。侍衛禁軍及羅卒等處。設粥以饋之意。敢啓。傳曰。知道。
정조 0년
丙申十二月初四日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳賢卜台鎭。以次進伏訖。國榮曰。日寒轉劇。夜間聖體。若何。上曰。一樣矣。國榮曰。咳嗽。何如。上曰。稍減矣。國榮曰。去夜寢睡。何如。上曰。善寢矣。國榮曰。都提調提調爲承候。方詣閤矣。上曰。帳前入侍事。注書出傳。可也。命退去。諸臣以次出。
정조 0년
丙申十二月初四日巳時。上詣金商門內。親鞫入侍時。行都承旨㓋國榮。行左承旨金鍾秀。右承旨鄭民始。左副承旨徐有防。右副承旨柳焵。同副承旨李鎭衡。假注書李兢淵。事變假注書李殷模。記注官金鳳顯卜台鎭。以次侍立。上具布裹翼善冠白布袍布裹烏犀帶。乘輿出興泰門。詣金商門內殿座。領敦寧金陽澤。左議政金尙喆。右議政鄭存謙。判義禁蔡濟恭。同義禁鄭昌順李漢膺。掌令李枰尹在醇。司諫金東淵。正言尹得孚。問事郞廳李秉模李敬養沈有鎭李在學朴天衡李儒慶沈念祖朴祐源金履正鄭志儉。文書色都事鄭來鼎姜載潤。刑房都事洪彦燮李運祥進伏訖。時原任進前曰。日寒連酷。夜間聖體。若何。上曰。一樣矣。存謙曰。咳嗽之候。何如。上曰。差勝矣。濟恭曰。昨夜惠和門。三更還閉。故罪人罷漏後。入來矣。上曰。旣命留門。何故卽閉乎。國榮曰。罪人旣未及入來於殿座未罷之前。而城門之仍開經夜。事甚未安。故自政院分付下鑰矣。上曰。養厚何時物故乎。濟恭曰。昨夜五更物故矣。上曰。趙德成上之。仍命問郞書問目。濟恭曰。同義禁魚錫定。與罪人爲親査。故來在闕外。不得入參云矣。上曰。勢難入參耶。存謙曰。旣是親査。則似不可入來矣。上命書傳敎曰。同義禁魚錫定許遞。其代。口傳差出。待下批牌招察任。有防曰。大司諫金普淳。司諫金履禧。旣有只推之命。依例牌招乎。上曰。更爲牌招。上曰。侍衛禁軍毛具。出榻敎書問目訖。上命問郞。讀喩罪人。罪人原情。上曰。昨日養厚推案。有趙德成之說乎。濟恭曰。無之矣。上曰。罪人姑爲下幕。上曰。收探文書入之。濟恭曰。罪人所住處。初無一張書札。故不得搜來云矣。上謂樂性曰。祿試射幾日爲之乎。對曰。在前每兩日爲之。而今番則日寒如此。似至三日矣。上曰。單技乎。樂性曰。柳葉箭騎芻兩技試取。而沒投則例爲直赴矣。上入幕次。少頃。還爲殿座。上曰。罪人更爲上之。仍命問郞取招。罪人不服。上曰。罪人終不直招。依法。問郞嚴問罪人。更招不服。上曰。此罪人旣無所。關於獄情。其爲人亦不足深責。故今欲酌處。大臣之意。何如。尙喆存謙曰。臣等亦無異見。酌處之敎。誠好矣。上命書傳敎曰。罪人趙德成。雖以本事之干連。不可不一問。而渠之直招有無。元不關於獄情。如趙德成者。眞所謂不足數。何必深問。亦何必竄配。參酌放送。依前施以門黜之典。仍命罪人出送。又命書傳敎曰。親鞫撤罷。上乘輿還內。諸臣以次退出。
정조 0년
丙申十二月初四日未時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。藥房提調入侍。賤臣承命出傳。徐命善進前曰。連日殿座。聖候不瑕有損。上曰。別無所損矣。命善曰。鞫事已畢。纂輯之役。今將始之。而政院日記。尙未修正云。自上申飭。似好矣。上曰。徐龍輔日記。尙不入來乎。民始曰。姑未入來矣。上曰。徐龍輔口傳付軍職。持日記入侍。出榻敎命退。諸臣以次出。
정조 0년
丙申十二月初四日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯卜台鎭。以次進伏訖。國榮曰。感候未差之中。屢日殿座。而聖體別無損節。不勝喜幸之至。上曰。果無勞動之害矣。國榮曰。捕廳罪人之干連於養厚者。尙今捉囚。而養厚旣已物故。鞫事亦已撤罷。分付決放。似好矣。上曰。捕廳時囚中。養厚干連罪人。移送秋曹。出榻敎上曰。藥房政院玉堂。翌日問安勿爲之。出榻敎上曰。右承旨與徐龍輔入侍。出榻敎諸臣以次退出。
정조 0년
丙申十二月初四日二更一點。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。副司正徐龍輔。以次進伏訖。上謂龍輔曰。日記盡爲修正乎。對曰。七月以上。先爲修正入來矣。上覽訖。上曰。纂輯之役甚急。七月以後日記。斯速修正以入。龍輔承命先退。上曰。左承旨入侍。金鍾秀進前。上曰。內下日記中。未及考準者。與右承旨考見。可也。民始曰。今已夜深。臣等退出院中。從容考準。似好矣。上曰。唯。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始坐直。左副承旨徐有防坐。右副承旨柳焵坐直。同副承旨李鎭衡坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
傳于金鍾秀曰。左承旨右承旨入侍。
정조 0년
傳于柳焵曰。觀此勅使日記。近來記注之詳備未易如此。不可無激勸之道。事變假注書李殷模。特爲陞六。付於後日政。
정조 0년
柳焵。以刑曹言啓曰。捕廳時囚中。養厚干連罪人。移送秋曹。從輕重處決事。命下矣。罪人李錫老柳錫基尹心洪黃仁琰李光益李昌得金福老味私奴命先等。自捕廳纔已移來。所當依傳敎卽爲勘處。而連値齋戒爲先一竝嚴囚。待無故日擧行之意。敢啓。傳曰。卽爲決放。
정조 0년
又以左右捕盜廳言啓曰。依傳敎。養厚干連罪人黃仁琰尹心洪李光益李錫老柳錫基。私奴昌得李福老味徐明先等。移送秋曹之意。敢啓。傳曰。知道。
정조 0년
又以刑曹言啓曰。捕廳時囚中。養厚干連罪人。移送秋曹。從輕重處決事。命下。而因本曹草記卽爲決放事。下敎矣。取考捕廳文案。則罪人李光益尹心洪黃仁琰等。罪人養厚荐棘之後。恣意往來。共留棘內。李昌得金福老味等。隨往養厚。始終同處於棘內。李錫老柳錫基等。養厚荐棘之後。肆然往復書札。私奴命先養厚發捕命下之後。受罪人家書。捧雇價。先往通奇等罪狀。而謹接大明律。有曰。敎令罪囚。變亂事情及通傳言語者。以故出入人罪論名例云。共犯罪爲從者。減一等云。罪人李光益尹心洪黃仁琰李昌得金福老味等。各杖一百。流三千里照律。李光益平安道龍川府。尹心洪鐵山府。黃仁琰慶尙道昌原府。李昌得全羅道順天府。金福老味光陽縣。李錫老柳錫基私奴命先等。以從各杖一百。徒三年照律。李錫老黃海道長連縣。柳錫基豐川府。奴命先忠淸道海美縣。竝定配所。決杖後。卽爲押送之意。敢啓。傳曰。知道。李錫老柳錫基之書札。別無緊關。決杖放送。李昌得金福老味。旣是常漢。則徒年磨鍊。
정조 0년
丙申十二月初五日辰時。上御尊賢閣。都承旨入侍時。都承旨洪國榮。假注書李兢淵。記注官金鳳顯卜台鎭。以次進伏訖。國榮曰。今日寒威。比昨尤酷。夜間聖體。若何。上曰。一樣矣。咳嗽。亦何如。上曰。比昨少勝矣。命書傳敎曰。一寒若此。金吾多滯囚。今日開坐。捧供以聞。上命退。諸臣以次出。
정조 0년
丙申十二月初五日午時。上御尊賢閣。左右承旨入侍時。行左承旨金鍾秀。右承旨鄭民始。假注書李兢淵。記注官金鳳顯卜台鎭。以次進伏訖。上曰。日記皆已。考準否。鍾秀曰。盡爲考準。而略有訛誤處。故付籤以來矣。上曰。付籤處。次第讀奏。仍命點改。上曰。吏議上來乎。民始曰。昨已上來云矣。上曰。纂輯堂上。皆無故耶。民始曰。堂上中。三四人有頉矣。上曰。蘇橘茶入之。賤臣承命出傳。醫官康命徽奉進上進御。仍命退。諸臣以次出。
정조 0년
丙申十二月初五日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。俄間寒熱往來之候。若何。上曰。一樣矣。命讀刑曹徒配草記。上曰。李錫老柳錫基之類。所捉書札。旣無緊關。不必定配矣。國榮曰。然矣。而至於李昌得金福老味。此是無識常漢。於渠不足深責。亦爲從輕勘處。似好矣。上曰。卿言是矣。仍命書判付。上曰。今番勅使日記。極爲詳備。近來記注中最勝。深庸嘉尙。其在激勸之道。不可無賞典矣。國榮曰。臣亦見之。而果爲善修矣。命讀諸道狀啓訖。命退去。諸臣以次出。
정조 0년
行都承旨洪國榮藥院直。行左承旨金鍾秀坐直。右承旨鄭民始坐。左副承旨徐有防坐。右副承旨柳焵坐直。同副承旨李鎭衡病。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
柳焵啓曰。大司憲未差。執義金亮行在外。掌令李枰尹在醇呈辭。持平兪彦鏶金鍾厚在外。今日以監察茶時之意。敢啓。傳曰。知道。
정조 0년
柳焵。以都摠府言啓曰。今日入直內三廳。武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 0년
事變假注書望。李殷模陞六。代以鄭東俊爲事變假注書。
정조 0년
徐有防啓曰。事變假注書鄭東俊。時無職名。令該曹依例付軍職。冠帶常仕。何如。傳曰。允。
정조 0년
傳于金鍾秀曰。白綿紙二百卷入之。
정조 0년
傳于柳焵曰。金虎門留門。中官出來後還閉。
정조 0년
徐有防。以刑曹言啓曰。因本曹草記。李錫老柳錫基之書札。別無緊關。決杖放送。李昌得金福老味。旣是常漢。則徒年磨鍊事。命下矣。依傳敎。罪人李錫老柳錫基等。旣已決杖放送。李昌得金福老味等。以大明律故出入人罪。從各杖一百徒三年。更爲照律。李昌得黃海道豐川府。金福老味松禾縣定配所。竝卽發配之意。敢啓。傳曰。知道。
정조 0년
丙申十二月初六日。記事官姜彙鈺。義禁府。以副司果李義鳳。塡差於孝明殿朔祭執禮。而旣見差帖。旋稱在外罪。議處。何如。啓目。傳曰。依允。
정조 0년
丙申十二月初六日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。左邊齒根稍浮。左頰牽痛。終夜失睡矣。國榮曰。令醫官診察。可乎。上曰。依。吳道亨康命徽進前。命入診。道炯診候訖。退伏奏曰。脈候左右三部度數調均。而數滯比前稍勝矣。上曰。左頰牽痛。何症也。道炯對曰。此是風氣所觸之症候也。命徽診候訖。退伏奏曰。脈候比數日前大勝矣。此症候。則不過外風蘇橘茶加升麻。進御。似好矣。上曰。出去後煎入。可也。命退去。諸臣以次出。
정조 0년
丙申十二月初六日午時。上御尊賢閣。左承旨入侍時。行左承旨金鍾秀。假注書李兢淵。記注官金鳳顯卜台鎭。以次進伏訖。上曰。日記所謄之紙。其令戶曹入之乎。鍾秀曰。昨已。分付矣。上曰。纂輯之役。將於初十日間始之。其前盡爲謄出。可也。鍾秀稟定謄書凡例訖。上命退。諸臣以次出。
정조 0년
丙申十二月初六日申時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。午間聖候。若何。上曰。一樣矣。國榮曰。寒熱往來之候。何如。上曰。今則少減矣。國榮曰。左頰牽痛之症。何如。上曰。此則一樣矣。國榮曰。蘇橘茶進御後膈滯之候。何如。上曰。此亦少勝矣。上曰。纂輯廳之尙今遲滯。非但經費之可悶。義理之闡明。亦一時爲急。將於初十日間。使之始役矣。國榮曰。日記及文案。盡爲謄出然後。可以始役矣。上曰。俄已下敎於左承旨。而勢將連爲申飭矣。命退去。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始坐直。左副承旨徐有防坐。右副承旨柳焵坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
李鎭衡啓曰。來十一日輪對。取稟。答曰。爲之。
정조 0년
徐有防。以刑曹言啓曰。命牌之尙不得納。事係變怪。而日寒若此。儒生皆以不見爲言。泮隷放送事。命下矣。依傳敎。成均館典僕鄭學洙金國煥。卽爲放送之意。敢啓。傳曰。知道。
정조 0년
傳于李鎭衡曰。名之曰。御所所用。而全不敬謹。設置該曹之意焉。在郞廳新入云。從重推考。下吏令攸司科治。
정조 0년
李鎭衡。以成均館官員。以大司成意啓曰。命牌之尙不得納。事係變怪。泮隷嚴處。烏可已也。而日寒如此。宜有顧念之道。且聞儒生。皆以不見爲言云。此則當信多士之言。泮隷放送。令大司成從重科罪後。草記以聞事。命下矣。臣依聖敎。泮隷鄭學洙金國煥。從重科罪之意。敢啓。傳曰。知道。
정조 0년
丙申十二月初七日。記事官姜彙鈺。義禁府。李義鳳段。雖由於尋醫之行。未免窺避之跡。以此照律。何如。啓目。傳曰。分揀放送爲良如敎。
정조 0년
刑曹罪人李翼彬更招。啓目。傳曰。分揀放送爲良如敎。
정조 0년
刑曹罪人尹起莘更招。啓目。傳曰。更加嚴刑取服爲良如敎。
정조 0년
丙申十二月初七日巳時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖候。若何。上曰。一樣矣。國榮曰。牽痛之候。何如。上曰。今日則少減矣。國榮曰。寢睡。何如。上曰。牽引之症。尙未快祛。故未得穩寢矣。上曰。京各司褒貶。幾何爲之乎。國榮曰。連値齋日。不得爲之云矣。上曰。考績之法。不輕而重。雖京司褒貶。不可無黜陟幽明之道。而挽近以來。未有考績之實。而不免文具之歸。此亦非褒貶之本意也。國榮曰。黜幽陟明。卽王政之最重者。而近來京司。元無貶下之擧。此果有欠於綜核之道矣。上曰。此等事之襲謬。其來已久。猝難修擧。良可悶也。國榮曰。聖敎誠然矣。上曰。貶坐不可少緩。雖値齊日。豈可不爲耶。國榮曰。有下敎然後。可以擧行矣。上命書傳敎曰。各司貶坐。勿拘齋日。趁卽擧行。又命書傳敎曰。金吾議處。今日爲之。命退去。諸臣以次出。
정조 0년
丙申十二月初七日午時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。今日則寒威少解否。民始曰。比昨頗解矣。上曰。內下日記謄出幾何云耶。民始曰。今方謄書。而姑未知。所謄之幾何矣。上曰。左承旨持日記先謄者入侍。金鍾秀進前。上曰。謄出幾許張乎。鍾秀曰。纔謄十餘張矣。上覽後謂鍾秀曰。多定書手。分章謄出。則開局前可以繕寫否。鍾秀曰。書手若多。則似可趁期謄出矣。上曰。率一郞廳。同爲看檢。則似好矣。命書傳敎曰。纂輯堂郞中。左承旨金鍾秀。校理李秉模。別省記入直。內下冊子。趁三明日開局前繕寫以入。又命書曰。右承旨。右副承旨換房。命退。諸臣以次出。
정조 0년
丙申十二月初七日初更五點。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。內下日記先謄者持入。賤臣承命奉進。上覽訖。仍命出置。命書傳敎曰。命牌之尙不得納。事係變怪。泮隷嚴處。烏可已也。而日寒若此。宜有顧念之道。且聞儒生。皆以不見爲言云。此則當信多士之言。泮隷放送。令大司成。從重科罪後。草記以聞。上命退。諸臣以次出。
정조 0년
徐有防啓曰。大司憲未差。執義金亮行。持平兪彦鏶金鍾厚在外。掌令李枰尹在醇呈辭。今日以監察茶時之意。敢啓。傳曰。知道。
정조 0년
傳于徐有防曰。騎馬二匹立之。
정조 0년
濟州牧使狀啓。進上乳柑。以金橘代封。惶恐待罪事。傳于鄭民始曰。勿待罪事。回諭。
정조 0년
有政。吏批。判書李徽之進。參判李瀰在外未肅拜。參議未差。承旨李鎭衡進。以吳載純爲大司憲。李瀰爲吏曹參判。李秉模爲吏曹佐郞。權彝性爲庶尹。李得老爲尙衣僉正。兪漢炅爲刑曹佐郞。吳載純爲同經筵。宋約欽爲南部都事。閔師伯爲健元陵令。李殷模爲典籍。李重祜爲觀象監提調。洪國榮爲司䆃提調。權噵爲歸厚提調。韓晩裕爲京畿都事。接慰官單朴天衡。恩全君禶。光恩副尉金斗性。敍用事。承傳。
정조 0년
兵批。判書洪樂性進。參判李在簡入直進。參議宋鍈病。參知金文淳病。承旨李鎭衡進。以李潤成爲都摠管。李河述李在協爲同知。李敬懋爲訓鍊都正。金魯成爲訓鍊副正。崔擎漢爲訓鍊僉正。李文喆爲都摠經歷。鄭宅興張鉉佐爲都摠都事。李仁秀爲白翎僉使。金輔明爲忠淸水虞候。趙廷藺爲草芝僉使。丁仁希爲舊所非浦別將。權伋李奎章爲護軍。李重祜權噵趙㻐宋文載李義直趙瓊金養心宋載經李普溫李命彬金魯淳爲副司直。李殷模趙時述爲副司果。鄭東俊爲副司正。忠淸水虞候李邦祚。今加折衝賞。
정조 0년
李鎭衡。以義禁府言啓曰。因時囚罪人申耆供辭。本府議啓內。眞寶前縣監閔百遠。前前縣監韓榮祖等。拿問定罪事。允下矣。韓榮祖。今方待命。卽爲拿囚。閔百遠時在全羅道光州地云。依例發遣府羅將。拿來。何如。傳曰。允。
정조 0년
丙申十二月初八日巳時。上御尊賢閣。藥房副提調入侍時。副提調洪國榮。假注書柳孟養。記注官金鳳賢卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。政官牌招開政。出傳敎命讀各道狀啓訖。命退去。諸臣以次出。
정조 0년
丙申十二月初八日巳時。上御尊賢閣。軍士房承旨入侍時。右副承旨柳焵。假注書李兢淵。記注官金鳳顯卜台鎭。以次進伏訖。上命書傳敎曰。日寒若此。該房承旨馳詣各營。勞問軍兵。戎器一體點考以來。宿衛軍兵之番所空石。從厚題給。鄕軍襦衣。亦爲摘奸。上曰。右承旨持臘享大祭祭報府入侍。賤臣承命出傳。右承旨鄭民始進前。上命焵先退。命民始讀奏祭報府。上曰。孝明殿景慕宮祭報府入之。賤臣承命持入。上又命民始讀奏。命書傳敎曰。廟社殿宮臘享大祭獻官諸報事。發遣吏郞。淸齋與否。摘奸以來。祭物另加精備之意。各處典祀官。發牌預爲申明。分付。命書傳敎曰。自上必皆替勞有司之事然後。紀綱可振乎。然則設置百司。將焉用哉。至於闕內門禁。特是小事。而飭敎差久。亂雜如前。所謂信符漢符之制。又復蕩然。從今以後。或間十日。或間五日。特敎申飭然後。門禁少嚴乎。果爾則予亦不已勞乎。兵曹之事。極爲駭然。此非特入直堂郞之過。判堂亦難免不能董飭之責矣。該曹堂郞。事當嚴勘。而罷職削職。徒近文具。爲先以此嚴飭騎省。知所懲畏。又命書曰。旣不處分。宜責來效。兵曹堂郞緊任外。切勿移拜事。分付政曹。辭單由單。一體嚴飭。上曰。注書出去。招致兵曹郞廳於闔外。使之聽傳敎。賤臣承命出傳。上曰。同副承旨入侍。李鎭衡進前。上曰。俄者傳敎見之否。鎭衡曰。見之矣。上曰。近來門禁復解弛。萬萬可駭。鎭衡曰。臣於待罪。本曹時。始知門禁之難矣。民始曰。門禁之難。蓋由於跟隨之攔入。而宰相皆經本曹堂上。故莫敢阻搪矣。上曰。該堂之罷削。實無所益。勢將久任而責成矣。鎭衡曰。聖敎。誠好矣。上命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始坐。左副承旨徐有防坐直。右副承旨柳焵式暇。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。明日次對。同爲入侍。宜矣。
정조 0년
徐有防啓曰。大司憲吳載純未肅拜。執義金亮行。持平兪彦鏶金鍾厚在外。掌令尹在醇李枰呈辭。今日以監察茶時之意。敢啓。答曰。知道。
정조 0년
徐有防。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 0년
傳于徐有防曰。推考房承旨。與入直騎堂入侍。
정조 0년
傳于鄭民始曰。右承旨與纂輯堂上入侍。
정조 0년
徐有防啓曰。吏曹正郞李秉模。旣在闕中。不爲肅謝。直爲出去。事甚未安。推考警責。何如。傳曰。允。申飭使之入來。監役於纂輯廳。
정조 0년
徐有防啓曰。明日次對。兩司無進參之員。除在外。陳疏留院外。未肅拜呈告人員。竝待開門牌招。何如。傳曰。允。
정조 0년
徐有防。以備邊司言啓曰。卽見全羅監司金普行狀啓。則以爲。京譯官下來靈光荏子島。漂到商船大國人八十七名。詳細問情。則其中十八名。願從水路。待二月風暖。卽欲還歸爲言。其餘六十九人。不願水路。已爲下陸云矣。船中什物與鐵錨。雖已備給。其中從水路者。當此隆冬。有難强迫發船。待風和捧手票還送。而衣袴已爲造給。候風間供饋等節。益加申飭擧行。越海時糧米及鹽醬魚藿等物。從優計給。以示朝家矜恤之意。從旱路者。分付各道道帥臣。定差員次次押領上送。自京城轉送灣府。入送鳳城之地。而沿路供饋刷馬等節。依例着實擧行。嚴禁雜人。毋得與外人相通之意。申飭所經各邑。令槐院撰出咨文。定咨官領送。從水路者。待其發船狀聞之來。亦令撰出咨文。定禁軍給馬。下送灣府。傳給鳳凰城將處。以爲轉送北京之地。何如。傳曰。允。沿路看護等節。另加嚴飭。入京留館舍時。無賴輩之紛拏。爲弊滋甚。今番則自備局預爲知悉。俾無如前之弊。
정조 0년
李鎭衡。以吏曹言啓曰。今此元陵臘享大祭大祝。前校理任希雨。景慕宮同祭堂下執禮。前縣監尹行晉塡差。而時無職名。竝令該曹。口傳付軍職。何如。傳曰。允。
정조 0년
又以義禁府言啓曰。淳昌郡守趙榮克。拿來草記律文知入事。批下矣。全羅監司李普行狀啓內。淳昌郡軍器色吏庫子等。不勤愼火。燒燼火藥弓箭。同郡守趙榮克。不善檢飭之事請罪。而取考律文。則大明律失火條。官府公廨及倉庫。失火者。杖八十徒二年。續大典推斷條。倉庫及軍器失火守令。本律照勘。公罪收贖事在載矣。敢啓。傳曰。允。聞本府言。公罪則只是收贖。而初無遞改之事云。此則拿來之際徒貽民弊。淳昌郡守趙榮克。爲先緘辭從重推考。茂朱府使金純澤。事件旣同。準此例。
정조 0년
徐有防。以兵曹言啓曰。依傳敎。禁衛營敎鍊官鄭在博。決棍五度之意。敢啓。傳曰。知道。
정조 0년
丙申十二月初九日。記事官姜彙鈺。義禁府。以巨濟府使尹衡烈。身爲守土之官。當養賊荐棘之後。罪犯益著之時。朝紙之絡續。書札之往來。非但不禁交通信。伻饋問罪。刑推得情。何如。啓目。傳曰。厚供辭萬萬無嚴。此供辭勿施爲良如敎。
정조 0년
丙申十二月初九日巳時。上御興政堂。推考房承旨。兵曹入直堂上。同爲入侍時。右副承旨徐有防。假注書李兢淵。記注官金鳳顯卜台鎭。兵曹參議宋鍈。以次進伏訖。上曰。門禁雖有申飭之敎。而各殿供上及應入之人。皆不許入。至有屯聚紛挐之擧云。是何故也。該堂出去知入。命書傳敎曰。宮禁之紀綱。掃地者久矣。以宮人而交通外人。交奸宦寺。自有其律。在昔明陵朝。宮人犯此罪。登時正法。此後宮中之人。皆畏法禁矣。挽近以來。宮人宦寺。雖知自中有此等負犯。一味掩置。或有解娩於闕中者。或以長番中官。肆然行奸於寢室咫尺之地。而俱免邦刑之故。到今便作例事。事之駭痛。莫甚於此。近聞夏間有中官潛通。所謂房子內人者。非止一二云。所謂房子。雖與宮人。差有間焉。其爲紀綱之寒心無可論。旣已現發之後。當如律處勘。所謂房子。卽慈殿所屬也。所謂中官。亦是小宦云。問名內侍府。其令刑曹。潛奸委折。各人等處。嚴刑究問。以此欲爲下敎矣。判堂尙在貶坐。日勢已晩。勿爲入侍。以此傳敎施行事。亦爲分付。鍈還入進伏曰。門禁事。問于結束吏近仗軍等處。則供上進排掖庭所屬之入來者。未嘗阻搪云矣。上曰。五軍門將校。皆令待令。賤臣承命出傳。上命有防。讀奏諸道狀啓。命書傳敎曰。明日應講人員。皆以戎服待令。大將亞將。以時服爲之事。分付。命退。諸臣以次出。
정조 0년
丙申十二月初九日午時。上御尊賢閣。右承旨纂輯堂上。冋爲入侍時。右承旨鄭民始。假注書李兢淵。記注官金鳳顯卜台鎭。纂輯堂上金鍾秀。以次進伏訖。上曰。內下日記謄出幾何。鍾秀曰。日前所下。今已繕寫。而至於昨夜所下者。則略有稟定者。故玆以持入矣。上命讀奏。仍命點改。上曰。今則雖無郞廳。猶可爲之耶。鍾秀曰。日字甚急。獨自看檢。勢難趁期矣。上曰。李秉模申飭行公。仍命鍾秀先退。上命召入諸營將校各一人。下詢褒貶應講之例。上曰。諸將官當親臨試講。其令明日待令。命書傳敎曰。明日次對後。諸將臣與亞將。同爲入侍。上曰。禁衛將校。終不待令。令兵曹決棍五度。命書傳敎曰。明朝右副承旨。馳詣元陵。奉審以來。命書曰。同副承旨。進詣宗廟社稷永禧殿徽寧殿延福殿景慕宮奉審。祭物祭器祭官摘奸以來。進排官亦爲摘奸。又命書曰。承文院褒貶設置之法。意可見尊周之義。方今神州陸沈。春秋雖曰。無地可讀。竝與流來之古規。而閣而不行。則是豈愛其禮之意哉。雖以無領相。爲不得設行之端云。而他司旣有可照之例。則大臣或不致察此例乎。今年秋冬等。雖已後時。明年依例設行事。分付槐院。又命書曰。未下直守令。其令當日辭朝。命退。諸臣以次出。
정조 0년
丙申十二月初九日申時。上御尊賢閣。守令入侍時。右承旨鄭民始。假注書李兢淵。記注官金鳳顯卜台鎭。靈巖郡守兪恒柱。蔚山府使金愚。龍宮縣監朴基正。以次進伏訖。上謂恒柱曰。守令之職。責任不輕。撫摩顚連。安集流離。俾盡受牧之道。毋負分憂之意。可也。出自侍從之故。特除七事之奏矣。謂愚曰。歷典幾邑乎。對曰。曾經牙山大興矣。上命奏七事。上曰。旣非小邑。而且當積弊之餘盡心爲政。可也。上謂基正曰。汝則誰也。對曰。故參判朴彭年之孫也。命奏七事。上曰。將以何術治民乎。基正曰。臣才職魯莽。報效無計。而惟以恪勤奉職爲期耳。上曰。爲治之要。必有講究。爾其告之。基正曰。七事中。農桑最爲急務矣。上曰。予有御史。從當察其能否。惕念圖治。可也。命退。諸臣以次出。
정조 0년
丙申十二月初九日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。上曰。近來詰戎之政。無不疎虞。至於軍門將官之類。不知講陣之爲何事。豈不可悶乎。軍門之以講陣能否爲褒貶者。法意有在。而此亦未免應文之歸。其在詰戎之道。不可無飭勵。故將欲親臨試講矣。國榮曰。戎政之疎虞。誠如聖敎。而名以將官。不知講陣。誠甚可悶。親臨試講。卽先朝已行之例。其在勸奬之道。不可不一番爲之矣。上曰。承文院褒貶之不爲擧行。已多年所。殊無設置之本意。雖以無首揆。不得設行云。而以他司之例言之。則雖左右相。亦可擧行。故俄者以明年。則依例設行之意。傳敎矣。國榮曰。伏見傳敎。則聖意所在。出於尊周之義。有此飭敎。凡在瞻聆。孰不欽仰乎。旣有左右相。則當爲擧行。何拘於領相之有無乎。上曰。然矣。命退去。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始坐。左副承旨徐有防坐直。右副承旨柳焵坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
李鎭衡啓曰。大司憲吳載純牌不進。執義金亮行。持平兪彦鏶金鍾厚在外。掌令李枰尹在醇陳疏入啓。今日以監察茶時之意。敢啓。傳曰。知道。
정조 0년
徐有防啓曰。刑曹判書具善復。持草供來待矣。傳于徐有防曰。參判參議。同爲入侍。
정조 0년
傳于李鎭衡曰。內外營入直將官應講。
정조 0년
以吏曹正郞李秉模推考傳旨。傳于李鎭衡曰。分揀申飭謝恩。
정조 0년
全羅監司李普行狀啓。珍島郡居良人朴欣先等渰死事。傳于李鎭衡曰。令本道恤典擧行。
정조 0년
吏曹口傳政事。以權噵爲工曹參判。李普溫爲工曹參議。
정조 0년
吏曹口傳政事。以蔡濟恭爲司䆃提調。
정조 0년
兵曹口傳政事。以洪龍鎭爲晉州營將。
정조 0년
傳于李鎭衡曰。同副承旨入侍。
정조 0년
鄭民始。以纂輯郞廳。以都提調意啓曰。前啓下堂郞中。行司直李重祐。行副司直趙㻐。左尹李世澤。前校理宋煥億閔養燮。副校理李獻慶。旣已敍用。仍前察任。行戶曹判書鄭弘淳。行兵曹判書洪樂性。行副司直嚴璹。吏曹參判李瀰。行副司直鄭光漢金漢材。兵曹參知金文淳。行副司直尹弘烈。同副承旨李鎭衡。修撰李魯述。前正言金方行。前佐郞金憙竝差下。使之察任。其中時無職名人。使之口傳付職。冠帶常仕。何如。傳曰。允。
정조 0년
又以吏曹言啓曰。溫陵令李徹中呈狀內。身病甚重。勢難察任云。今姑改差。何如。傳曰。允。
정조 0년
徐有防。以兵曹言啓曰。文臣兼宣傳官李義鳳。素患痰癖之症。當寒添劇。時月之內。差復無期。呈狀乞遞。病旣如是。則不可强令察任。今姑改差。何如。傳曰。允。
정조 0년
又以兵曹言啓曰。明日入直訓鍊都監哨官落點之後。該營書字的來言。朴載文以未及啓下哨官。誤入於草省記中。以致受點云。莫重番單子。知是矇然做錯之狀。極爲驚駭。當該書字的。自本曹從重決棍。原單子中。改付標以入之意。敢啓。傳曰。知道。
정조 0년
又以兵曹言啓曰。卽伏見慶尙左兵使金永綬啓本。則左道內各鎭邑今秋習操時。遍審列邑軍器。則慶州等二十二邑段。許多什物。無一執頉。寧海等十八邑段各樣什物。間間致傷。故卽速修改之意。各該邑守令處。申申面飭云。而其所破傷。不過些少之物。常時趁不修改。致有此執頉之擧。其在戎政。誠甚疎虞。當該守令竝推考。帥臣金永綬。不能申飭之責。在所難免。一體推考。何如。傳曰。允。
정조 0년
又以兵曹言啓曰。依傳敎。龍虎營將校金義淳。決棍十度之意。敢啓。傳曰。知道。
정조 0년
又以禁衛營言啓曰。依傳敎。本營千摠徐有和李明奎。把摠趙宅鎭金聖和韓師吉朴晉陽。竝爲決棍之意。敢啓。傳曰。知道。
정조 0년
又以御營廳言啓曰。依傳敎。本廳千摠李徽遠。把摠韓榮錫。竝爲決棍之意。敢啓。傳曰。知道。
정조 0년
又以守禦廳言啓曰。依傳敎。本廳把摠吳正朝李厚坤許燦。竝爲決棍之意。敢啓。傳曰。知道。
정조 0년
又以摠戎廳言啓曰。依傳敎。把摠申必漢吳璟。竝爲決棍之意。敢啓。傳曰。知道。
정조 0년
掌令尹在醇疏曰。伏以臣之七耋偏母。素抱貞疾。居恒凜凜藥餌爲命。臣之情理。寧有供仕之望。而方當懲討之日。不敢言私。詣臺連啓。帳殿參鞫。粗效義分。而鎭日赴公竟夕離側。中心煎灼。殆難自抑。近因凍沍無前。將攝失宜。添患寒疾。諸症倍劇。飮啖全却。坐臥須人。臣以終鮮之身。扶將救護。尋醫問藥。非臣則無人。目下情私。雖跬步之地。頃刻之間。斷無離捨之勢。天牌儼辱。末由趨膺。玆敢略暴懇迫之私。仰瀆崇嚴之聽。伏乞聖慈。諒臣私情之悶迫。亟削臣所帶之職。仍治臣違傲之罪。以便將護。以昭法紀。千萬幸甚。答曰。省疏具悉。爾勿辭。救護母病。
정조 0년
獻納金東淵疏曰。伏以臣之冒膺見職。今已月餘矣。當懲討方嚴之日。隨僚臺後。只傳故紙。無一言一事。少效一日之責。循省愧懼。無地自容。至於路遇重臣。自損朝體。帳殿特推亦墜臺風。必遞之端。非止一二。只緣鞫事未了。沐浴爲重。未暇自引。抗顔周行。處義顚錯。廉防虧損。臣實自恧。人謂斯何。以玆情地之難安。已無去就之可論。且於此時。得接鄕信。臣之八耋偏母。近因凍沍無前。將攝失宜。觸寒添感。頭眩猝發。膈嗽兼劇。緣臣不在。未卽醫治。曠日彌留。諸症漸加。專人來報。促臣歸護。雖使臣母。無此疾病。顧臣情理。已無遠離從宦之望。況當歲暮。聞此病報。臣方寸煎灼。按住不得。玆敢忙投請急之章。自速徑行之罪。伏乞聖慈。天地父母。察臣踪地之在所必辭。憐臣情勢之不容久離。特許鐫改。仍降威罰。以便將護。以昭法紀。千萬幸甚。答曰。省疏具悉。爾其勿辭。俟少間上來察職。
정조 0년
丙申十二月初十日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上命讀次對坐目。上曰。卿之尙不行公。於備堂之任。何也。國榮曰。臣於國事。豈不欲殫竭心力。而第此任。比他自別。且陞資屬耳。遽然行公。有所難安。故尙不得出仕矣。上曰。卿言過矣。從速行公。可也。上曰。今日賓對。有何廟謨云乎。國榮曰。狀啓稟處者外。別無所聞。而大抵月六次對。卽先朝勤政之盛意。而近來則未免應文之歸。以民憂言之。未聞有一事之祛瘼。以國計言之。未見有一政之捄弊。此甚可悶而可歎矣。伏願益加留念於誠心求治之道焉。上曰。卿言果是矣。此予所以爲悶者也。當益加體念矣。國榮曰。臣之所帶。皆是劇務。而臣之精力。有難堪當。至如司䆃提擧之任。亦不無釐革弊端之事。而末由專管。是甚可悶矣。上曰。如此閑漫之職。勢難兼管。今日次對。當下敎許解矣。上命退去。諸臣以次出。
정조 0년
丙申十二月初十日巳時。上御興政堂。大臣備局堂上引見。內局同爲入侍時。左議政金尙喆。兼禮曹判書蔡濟恭。兼兵曹判書具善復。行戶曹判書鄭弘淳。行副司直張志恒。冋知中樞府事李漢膺。禮曹參判沈履之。副校理李獻慶。左副承旨徐有防。假注書李兢淵。事變假注書鄭東俊。記注官金鳳顯卜台鎭。藥房都提調鄭存謙。提調徐命善。副提調洪國榮。以次進伏訖。尙喆存謙等曰。日間聖體。若何。上曰。一樣矣。王大妃殿氣候。何如。上曰。王大妃殿惠慶宮。近有感候。湯劑議定。可也。存謙曰。臣等退出後議定乎。上曰。唯。尙喆曰。都承旨洪國榮。差下。備堂之後尙不行公。廟謨可悶矣。上曰。申飭行公。可也。尙喆曰。纂輯之役。一時爲急。內下日記。雖未及謄出。自今日設廳來會。凡例等事。先爲議定。似好矣。上曰。唯。尙喆曰。莫重纂輯。今方開局。而雖以闡義昭鑑時言之。原任大臣。亦爲主管。顧今原任。只有領敦寧一人。不可不同爲擧行。敢此。仰達矣。上曰。依爲之。尙喆曰。此咸鏡監司趙重晦狀啓也。以爲目今民間赤立。還上實無準捧之勢。故明春還賑。俱爲不足。浦項穀三萬石。特爲加劃事爲請矣。前劃送三萬石。猶爲不足。又有此加請之擧。可想民事之切急。而雖當慘歉之歲。亦有不顧還不顧賑之民。則五十八萬餘口之都付賑還云者。終涉太過。況駕海船粟之際舊運未了。新運將繼。許多船格之弊。亦不可不念。今難準許其數。所請中租一萬石。更爲加劃。而此是春後繼用之資。姑待歲翻。鱗次運輸之意。分付兩道道臣。何如。上曰。右相之意。何如。右議政鄭存謙曰。道臣爲慮還賑之不足。旣有所請。固宜加劃以給。而若其加劃之數。則臣意亦如左相同矣。上曰。依爲之。尙喆曰。此濟州牧使柳爀災實分等狀啓也。備陳本島穡事免歉之狀。仍以爲舊還姑爲停退。新還期於準捧。各寺奴身貢米。依近例每口二斗內減一斗。男丁大同米五升內。減一升捧上。操鍊之政。軍兵之裹糧赴操。實多擾民之端。待明春從便鍊習之意。竝爲分付。而凡係蠲減停退等事。一邊馳啓。一邊擧行。自是已行之例。今亦依前擧行事。竝請令廟堂稟處矣。耽羅之逐年如是擧行。卽是舊例。今此所請。亦無所靳難者。竝依請施行之意。分付。何如。上曰。依爲之。尙喆曰。今番陵役時。諸道自願赴役之類。向來筵稟後。自該道從願酬勞之意。發關。分付矣。諸道道臣。皆以擧行次第論報。而其中慶州民黃泰中事。慶尙監司李衍祥所報。有曰泰中之父。以孝著稱於一鄕。泰中又善事父母。母病斷指。延得一旬之命。母死守墓。能盡三年之喪。其妻亦能至誠事姑。至有以身當虎之事。此可謂有是父有是子。有是夫有是妻也。今於因山之前。千里奔哭。四朔赴役。忠孝之無二。致政爲此人道。而渠以凡民。有此二世卓絶之行。尤爲嘉尙云矣。泰中效力陵役之狀。凡在見聞。孰不稱歎。而雖以道臣採實。本州報辭見之。父子兩世之實行。又如是卓異。其在激勵之道。宜有褒奬之典。泰中之父。特令旌閭。泰中則考例給復之意。分付道臣。何如。上曰。依爲之。濟恭曰。宗親儀賓二品以上之喪。助墓軍除給例也。而唐恩僉尉之喪。該曹未及考例。只以弔祭致賻擧行。今雖過葬。依例給價。恐不可已。故敢達矣。上曰。依爲之。弘淳曰。度支經用匱竭。歲末應下貢價無生意。新捧尙遠。來頭需用。亦無着手之地。必有別般請得。乃可挨過。不得不更此煩達。下詢大臣處之。何如。上曰。大臣之意。何如。左議政金尙喆曰。關西穀物之連爲取用。雖甚可悶。今年地部事勢。有難以常例。論別餉小米一萬石。稅小米一萬石。劃給。何如。上曰。依爲之。命善曰。人日進上艾花芍花銅人勝。丁丑年不爲封進。今番則何以爲之乎。上曰。置之。可也。命善曰。明日當行本曹褒貶。而參判參議俱未差。無以推移備員。令政院稟旨差出。待下批仍卽牌招。何如。上曰。依爲之。尙喆曰。惠廳褒貶。在於明日。而堂上朴宗德。以其情病。所帶本兼諸任。俱不行公。宜有變通之道矣。上曰。竝許遞。可也。尙喆曰。惠廳堂上。今方有闕。宜得其代。行都承旨洪國榮差下。使之察任。何如。上曰。依爲之。獻慶曰。今日賓對。兩司無一人進參。當此合辭方張之時。事體極涉未安。臣謂兩司無故違牌之員。倂施罷職不敍之典。宜矣。上曰。依爲之。竝出擧條上曰。吏曹正郞李秉模。尙不出肅乎。存謙曰。李秉模引嫌太過。自上飭敎。好矣。上命書傳敎曰。吏曹正郞李秉模。旣無可引之端。則飭敎之下。尙不出肅。分義所在不可無飭。下義禁府推考。上曰。刑曹草供持來乎。善復曰。持入矣。上曰。律文。何如。善復曰。宮人之交通於闕內者。不待時處斬。而至於出外交通者。不過杖一百矣。上曰。闕內之法。古則甚嚴矣。近來如此之類。指不勝屈。至有行奸於寢室至近之地。其在懲戢之道。不可尋常處之矣。善復曰。內侍府出送者外。又有李世聃爲名人。而此則以入番之故。未及捧招矣。上曰。出入番中官李世聃拿問口招。上曰。判義禁出去。供捧以入。命有防讀奏刑曹草供。上曰。中官之與內人。結爲父女者。極可駭也。刑判出去。以待禁府捧供。可也。上曰。承文院褒貶。久不行之。殊非修擧之意。明年爲之。可也。尙喆曰。旣承下敎。明年則當爲之矣。上曰。司䆃寺事。豈不可怪乎。本寺則以宮人之濫捧爲弊云。而宮人之所捧。漸不如前云。此必有從中弄奸之事矣。尙喆曰。本寺之弊。誠如聖敎。不可不從速釐整。而提調方帶劇務。難於專管。殊可悶也。上曰。知申之所帶者。皆是劇務。則固不可兼之。以閑漫之任。銓曹之連擬於提調之望。予甚怪之矣。命書傳敎曰。本寺方有釐弊之擧。而聞大臣所奏。知申今帶劇務。連在直所。有妨往來。專管本寺云。都承旨洪國榮。司䆃提調之任許遞。其代口傳差出。上曰。工曹參判參議未差之代。口傳差出。出榻敎上命退。諸臣以次出。
정조 0년
丙申十二月初十日午時。上詣孝明殿。晝茶禮親奠入侍時。右承旨鄭民始。左副承旨徐有防。同副承旨李鎭衡。假注書李兢淵。記注官金鳳顯卜台鎭。以次侍立訖。上具衰服。自齋室詣孝明殿。行晝茶禮。儀註上同。還入齋室。諸臣退出。
정조 0년
丙午十二月初十日午時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上命民始。讀奏公事。仍命書判付。上曰。藥房貶坐後。都承旨入侍。賤臣承命出傳。行都承旨洪國榮進前。上曰。兵判入來乎。國榮曰。尙不入來。上曰。右承旨出去。申飭。可也。民始先退。上曰。惠廳旣有主管之堂。卿則似無添勞之端矣。國榮曰。錢穀甲兵之重。次第受任。臣心憂懼。愈往愈甚矣。上曰。諸大將卽爲詣閤事。分付。仍命退。諸臣以次出。
정조 0년
丙申十二月初十日未時。上御興政堂。親臨諸將官試講入侍時。右承旨鄭民始。左副承旨徐有防。同副承旨李鎭衡。假注書柳孟養李兢淵。記注官金鳳顯卜台鎭。以次進伏訖。上曰。將臣以下。肅拜後陞殿。御營大將具善復。摠戎使徐命善。訓鍊大將張志恒。禁衛大將李漢膺。守禦使洪國榮。禁軍別將李敬懋。都監中軍柳鎭夏。禁衛中軍金範勳。御營中軍李昌運。守禦中軍黃寀。摠戎中軍李明運。以次進前。上曰。兵判之尙不入來。事關紀律矣。命書傳敎曰。莫重殿講。昨已下敎。而兵判尙不入來。若此而能摠察五營乎。兵曹判書越俸一等。將校令兵曹決棍。上命講員進講。上曰。講員之年限。幾何。命善曰。講則以五十爲限。陣則以六十爲限矣。上曰。年滿外日淺人。從當召見。錄名以置。年滿日淺人。竝令退去。有防曰。摠戎中軍李明運。文意質問之際。語近戲謔。事體殊極駭然。從重推考。何如。上曰。依爲之。出擧條上曰。諸將官講陣。大將果能種種考試乎。善復曰。三軍門則每五日爲射會。仍試講陣。以施賞罰矣。上曰。講陣着意修擧。可也。上曰。都監亦爲中日乎。志恒曰。都監無中日矣。上曰。兩營中日。有賞典乎。善復曰。中日中。二十五日則施賞矣。命善曰。近來軍門。皆能修擧舊典。自此武備。可免疎虞之歎矣。國榮曰。兩營中日。非動駕則勿拘齋戒。一月三次。必令爲之。好矣。上曰。申飭。可也。訓鍊把摠洪龍鎭進講。上曰。善講矣。其在激勵之道。不可無賞典矣。民始曰。兵判今方待令云矣。上曰。入侍。上曰。禁營將官之講。尤不成樣。大將之不能擇人。甚非矣。講畢。上命書傳敎曰。訓鍊把摠洪龍鎭。今番殿講。不特講陣居首。宜有激勸之道。聞是沈屈云。令該曹相當窠。口傳備擬。設置各營。而名以將官。二三張內。不能成樣事極駭然。講陣俱不人。屬之令前。爲先從重決棍。以今番觀之。都監將官外。非老癃則卽疲劣之類。此則各營大將査汰後。各別擇差事。分付。有防曰。筵體何等嚴重。而咫尺前席。笑語相雜。事體未安。諸營中軍。一竝推考。何如。上曰。依爲之。出擧條命書傳敎曰。昨日將校之終不待令。已是關紀律之一端。今日殿講時。本營許多將官。無一人開硯。不特講不能免不。其所差除。率皆苟充。全不成說。況把摠擇差之命。旣承面飭。尤焉敢若是循私。此等將臣。緩急何恃。事極駭然。不可無飭。禁衛大將李漢膺。越俸三等。上曰。都監將官旣能居首。而訓將之擇差將官。亦宜有賞。命賜志恒筒芥一部。仍命殿庭親受。命退。諸臣以次出。
정조 0년
丙申十二月初十日二更一點。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯卜台鎭。以次進伏訖。上命書傳敎曰。明日惠廳禁營褒貶云。早朝來會。待知申入侍後進詣。等第同爲磨勘封啓。左相先爲入來。右相則本營褒貶後入侍事。遣史官傳諭。又命書曰。三明日召試翰林被圈人。命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始病。左副承旨徐有防坐。右副承旨柳焵坐直。同副承旨李鎭衡坐直。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
李鎭衡啓曰。來十六日。儒生殿講日次。而月食齋戒相値。頉稟。傳曰。知道。
정조 0년
徐有防啓曰。大司憲未差。執義金亮行。持平兪彦鏶金鍾厚在外。掌令李枰疏批未下。尹在醇受由。監察茶時之意。敢啓。傳曰。知道。
정조 0년
柳焵啓曰。右議政鄭存謙。依下敎來待矣。傳于柳焵曰。入侍。
정조 0년
傳于李鎭衡曰。禮曹判書入侍。
정조 0년
柳焵啓曰。判義禁蔡濟恭。持罪人李世聃草供。依下敎來待矣。
정조 0년
兵曹口傳政事。以宋煥億閔養燮金方行金憙爲副司果。
정조 0년
兵曹口傳政事。以尹得養爲副司直。
정조 0년
傳于徐有防曰。坐直承旨與玉堂上下番入侍。
정조 0년
傳于李鎭衡曰。左承旨與纂輯郞廳李秉模入侍。
정조 0년
柳焵。以禁衛營言啓曰。今日本營褒貶時。闕內入直哨官。依前定奪。使之替代來參之意。敢啓。傳曰。知道。
정조 0년
又以御營廳言啓曰。去夜二更量。本廳巡邏牌將李永泰來告內。牌字內貞洞近處。白衣不着笠一人。酗酒路傍。故巡邏軍執捉問之。則反爲發怒。無數毆打之際。牌將與他軍。竝到捉來。而考其戶牌則武藝別監河景演也。當此嚴飭夜禁之時。身爲掖隷。酗酒犯禁。毆打巡卒。事極驚駭。其罪狀。令攸司從重勘處。以懲日後。何如。傳曰。掖隷復如是跳踉乎。令該曹嚴問捧招以聞。
정조 0년
傳于柳焵曰。御營廳草記。犯夜被捉人。嚴問以聞事。命下。而日已昏黑。尙不修啓。事之稽忽。莫此爲甚。問于該曹以聞。
정조 0년
禮曹參議宋德相疏曰。伏以臣虛名痼疾。自爲身魔。有除輒辭。罪積逋慢。而嚴誅不加。寵諭反下。臣誠惶悶。無地自容。事宜瀝盡肝血。續入文字。以幾準請而後已。而縣道屢呈。旣有令禁。一向瀆擾。亦懼煩猥。泯默縮伏。以竢處分者。月日亦已多矣。不進不退。無禮無義。而春官要職。國子華銜。久辱於樵牧之社。不徒愚臣廉隅。喪失無餘。抑亦朝家事體。聽聞有駭。人雖不言。臣豈敢安。非臣自暴。出場無期。玆更冒死仰陳。惟聖明少垂察焉。噫。君臣大倫。根於彝性。臣雖不肖。夙講斯義。況臣早嬰風樹之哀。生死所仰戴。只是吾君。而顧以至無似之賤品。猥叨不世有之殊遇。區區葵忱。何嘗一日忘我殿下也哉。只以臣愚陋蔑劣。百不瘉人。與其欺世饕榮。進而貽後世之譏議於上下。寧違命守分。退而速政人之誅罰。於自身爲差安於心故耳。斷斷一念。寧有他哉。抑臣伏讀前日批旨。每以臣先臣爲諭。間又以天下國家事爲敎。若將以先臣所以事我聖祖者。期責於臣者然。嗚呼。所謂天下國家事。實聖祖之所嘗自任而密勿者。則顧今日神孫繼述之圖。宜不在於他矣。詎不休哉。若臣則其於先臣。志事。殆如蚊蝱之負山。初非可擬議者。而竊嘗觀朱子之告其君。以己私之難除。本心之難保。爲第一話頭。而又嘗以爲要得君身好。要先得吾身好。臣嘗服膺斯訓。以爲探本知要之至言也。今臣學術麤疎。志慮淺短。其於克己存心之工。無異北轅而適越焉。則尙何能罄竭駑鈍。以贊大業。仰酬聖志之萬一也哉。此臣之徊徨踧踖。尤不敢遽爾進身者也。臣之虛帶見職。倐已半歲于玆矣。其間朝家大小禮事。只使首亞二堂獨賢。此已臣難安之大端。而今又馬島書啓回答一事。係是本曹參議之職。而臣以未膺命之身。書銜以送於異國。事亦無義。此則目下必遞之故。有不可以辭避者也。伏願聖慈。俯賜鑑燭。將臣本兼職名。亟許鐫免。仍治臣前後違慢之罪。以肅朝綱。千萬幸甚。答曰。省疏具悉爾懇。遐心莫回。巽章又到。自顧誠淺。良亦愧恧。爾旣承前後批旨。則何其邁邁至此乎。書契塡銜。固是不可强之事。而造朝早晩。亦不在於有職無職。本職不得已許副。爾其體予虛佇之望。從速登道。共濟國事。仍傳曰。此批答。遣史官傳諭于禮曹參議宋德相處。
정조 0년
大司成李秉鼎疏曰。伏以臣於見職。義難蹲冒。向日筵中。猥陳自劾之微悃。至被承宣之請推。而聖諭諄懇。終靳遞改。仍有廣招儒生。速行課試之敎。臣於是感惶交極。不敢畢辭而退。黽勉盤礡。今且多日矣。泮製間雖一設。齊生依舊苟充。數昨特敎開釋之下。亦未見有濟濟之美。朝夕食堂。僅得備員。而東西齋舍。未免一空。此莫非臣之無似。濫叨匪據。不能對揚。德意導迪。多士之罪。尙何可厭然自掩。抗顔皐比。以重辱簡畀之隆眷乎。且臣父病。近因日候酷寒。將攝失宜。宿症之外。感傷忒重。寢啖都廢。氣息綿惙。區區情理。實無離捨供職之勢。玆敢短章陳龥。仰于崇聽。伏乞聖慈。曲賜矜諒。亟許鐫削臣職。俾便救護。仍命重勘臣罪。以昭法紀。不勝幸甚。答曰。省疏具悉。多士今無可引之端。泮試亦不可經年。爾其勿辭。俟父病少間。卽爲察職。
정조 0년
丙申十二月十一日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。昨日終日酬應。聖體。若何。上曰。一樣矣。國榮曰。去夜寢睡。何如。上曰。善寢矣。上曰。昨日試講時見之。則軍門諸將官。都監外。無非老癃疲劣之類。而講陣皆不成樣。此等之類。其何以緩急可恃乎。國榮曰。然矣。大抵各軍門將官。自千把摠至於哨官敎鍊官。皆是領軍之任。卽所謂千夫長百夫長也。其爲任不輕。亦宜爲任擇人。而近來將臣。未免襲謬之弊。不計才藝之有無。苟充其數。故其所疲殘無識。淊淊皆是者。誠爲可悶。昨日旣有飭敎。此後則諸將臣。似當惕念愼擇矣。命讀諸道狀啓訖。上命退去。諸臣以次出。
정조 0년
丙申十二月十一日巳時。上御尊賢閣。坐直承旨玉堂上下番入侍時。同副承旨李鎭衡。假注書李兢淵。記注官金鳳顯卜台鎭。副校理李獻慶朴天衡。以次進伏訖。上謂獻慶曰。昨日下詢趙抃事。載於何書乎。對曰。鴻書中有之矣。上曰。鴻書持入。賤臣承命奉進。上命獻慶讀奏。上曰。趙淸獻焚香告天之事。誠好矣。獻慶曰。誠如聖敎矣。大抵形現之過惡。猶或易改。而往來之浮念。最尤難祛。趙淸獻之平日用工。於此可見也。上曰。講筵何當復始乎。獻慶曰。日暖後。始可開講矣。上曰。講筵不可久廢。歲後卽當始之矣。獻慶曰。講筵之久廢。實爲可悶。而歲後卽開之敎。不勝欣幸矣。上曰。夜對冊子。欲以明史爲之。而明史中無可合者矣。獻慶曰。然矣。上曰。今之科表。命意太促。儷文豈如是乎。獻慶曰。近來科文程式如此。故實難善作矣。上曰。主司者。豈無矯弊之道乎。獻慶曰。主司若以矯弊爲心。則磨以歲月。庶可移風而易俗矣。上曰。策文亦然。所謂逐條。全不詳對矣。獻慶曰。近來策文。專尙虛頭故然矣。上曰。古之策文所尙者。文章也經綸也氣節也。而今也則不然矣。獻慶曰。非但人才不如古昔。且時限迫促。不能盡其才矣。上曰。玉堂皆爲纂輯郞廳乎。獻慶曰。然矣。而惟李在學不入於抄啓中矣。上曰。纂輯之役。着意爲之。可也。仍命儒臣先退。命書傳敎曰。旣已開局之後。堂郞不爲來會事。甚未安。況郞廳旣專鳩出之役。則趙時偉一人外。無一人來云。此後申飭。上曰。左右相及禮曹判書入侍。賤臣承命出傳。左議政金尙喆。右議政鄭存謙。兼禮曹判書蔡濟恭進前。尙喆存謙曰。日間聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。纂輯堂上。方爲何事乎。尙喆曰。今方抄出日記與推案之可錄者。而內下日記。姑未謄出。故冊子凡例。姑未議定矣。上曰。內下日記。卽予在儲時所錄。而屬於聽政時事。故欲入於纂輯冊子矣。尙喆曰。尙未謄出。故臣未及見矣。上曰。內下日記持入。賤臣承命奉進。上命濟恭讀之。尙喆曰。伏見日記。追思當時光景。心膽欲隕。不知所達矣。上曰。此日記當逐日編錄乎。抑爲別編乎。尙喆曰。臣等從當商礶稟定。而揆以事體。似當別作一編作爲首卷矣。上曰。好矣。尙喆曰。臣等豈知殿下所經歷之至於此乎。殿下所處旣異於先朝辛壬。而凶徒之百計謀危。反有甚於辛壬諸賊。宗社再安。實是天幸也。濟恭曰。饋問養厚諸罪人。今將議處。而考見律文。終無傍照者。當以制書有違爲律矣。上曰。唯。濟恭曰。同義禁尹得養未付軍職。故不得參坐矣。上曰。同義禁尹得養。口傳付軍職。出榻敎上命退。諸臣以次出。
정조 0년
丙申十二月十一日未時。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯卜台鎭。以次進伏訖。上曰。輪對官入侍。賤臣承命出傳。掌樂正洪周萬。內贍主簿鄭重羽。司䆃主簿洪冕浩。內資直長林最遠。禮賓直長權惠應。以次進前。上下詢職姓名職掌及遺在。周萬重羽冕浩最遠惠應。以次仰達。上曰。有所懷乎。僉曰。無之矣。上謂惠應曰。汝爲先正之直孫乎。對曰。先正爲臣從曾祖矣。上曰。本寺移入於南別宮乎。惠應曰。堂上以當寒搬移之爲難。使之開春後移入矣。上命退。諸臣以次出。
정조 0년
丙申十二月十一日二更一點。上御尊賢閣。左承旨纂輯郞廳。同爲入侍時。行左承旨金鍾秀。假注書李兢淵。記注官金鳳顯卜台鎭。纂輯郞廳李秉模。以次進伏訖。上曰。推案持入乎。鍾秀曰。待令於閤外耳。上曰。注書持入。賤臣承命奉進。上命秉模讀奏。上曰。罪人問目。亦將謄之乎。鍾秀曰。勘亂錄闡義昭鑑。亦撮要謄之。今當依此例爲之矣。上又命秉模。讀奏御製綸音訖。上曰。文案不必盡謄。觀其語脈。撮入緊關處。可也。命鍾秀。讀奏禮曹參議宋德相。大司成李秉鼎上疏。仍賜批。命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨鄭民始坐直。左副承旨徐有防坐直。右副承旨柳焵坐。同副承旨李鎭衡坐。注書二員未差。假注書柳孟養藥院直李兢淵仕。事變假注書鄭東浚仕。
정조 0년
鄭民始啓曰。大司憲未差。執義金亮行。持平兪彦鏶金鍾厚在外。掌令李枰疏批未下。尹在醇受由。監察茶時之意。敢啓。傳曰。知道。
정조 0년
以香室受押單子。傳于鄭民始曰。孝明殿親押。
정조 0년
柳焵。以都摠府言啓曰。今日入直內三廳。武兼禁軍及軍兵等。中日習射事。請出標信矣。罪人行刑相値。不得爲之之意。敢啓。傳曰。知道。
정조 0년
傳于徐有防曰。右承旨右副承旨入侍。
정조 0년
傳于柳焵曰。非梁世珣梁塤父子叔姪。則無以塡禁御兩營千把摠乎。申飭擇差之下。禁將爲武弁。焉敢若是。問于該營。
정조 0년
江原監司狀啓。襄陽等邑金日八等。囕死渰死事。又傳于曰。令本道恤典擧行。
정조 0년
平安監司狀啓。寧邊等邑居洪道涵妻母金召史等。渰死囕死爛死事。又傳于曰。令本道恤典擧行。
정조 0년
徐有防啓曰。明日翰林召試事。命下矣。春秋館堂上。館閣堂上。倂待開門牌招。何如。傳曰。允。
정조 0년
傳于徐有防曰。知弓品堂上。明日入侍。
정조 0년
鄭民始。以魂殿都監言啓曰。魂殿都監國葬都監山陵都監追崇都監上諡都監儀軌。今已修正。依例分上各處之意。敢啓。傳曰。知道。
정조 0년
又以吏曹言啓曰。通禮院引儀朴始榮呈狀內。身病甚重。勢難察任云。依例改差。何如。傳曰。允。
정조 0년
柳焵。以兵曹言啓曰。卽伏見慶尙右兵使趙圭鎭習操後試射放啓本。則安義縣監李復永。柳葉箭邊三中。泗川縣監權宜中貫一中。咸陽府使李燁。聞慶縣監崔炅。本營虞候李澄萬。各邊一中論列矣。蔭官守令。猶爲三中入格。而許多武臣守令。各鎭營將山城別將。只咸陽泗川兩邑守令與虞候外。皆以無分懸錄。常時之不能鍊習。據此可知。其在申飭之道。不可無警。竝推考。何如。傳曰。允。
정조 0년
徐有防。以義禁府言啓曰。時囚罪人申耆。告身盡行追奪。徒三年定配事。照律公事判付內。功減一等。啓下矣。申耆減一等告身盡行追奪。忠淸道公州牧廣程驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 0년
又以刑曹言啓曰。犯夜罪人河景演。供辭啓目判付內。旣已直招。照律嚴勘事。判下矣。大明律夜禁條。有曰若犯夜拒捕及打奪者杖一百。罪人河景演。依此律勘處放送之意。敢啓。傳曰。知道。
정조 0년
柳焵。以司僕寺言啓曰。大靜前縣監韓東岳遞任。進上馬二匹。今纔上來。禾毛色別單書入。依例內。廐立養。而封進體重。兩馬俱病。當該前縣監。不可無飭。推考警責。何如。傳曰。允。
정조 0년
吏曹判書李徽之。參議兪彦鎬等疏曰。伏以臣等。濫叨重任。觸事憒憒。夙夜憂懼。如集于木。日昨典籍之望。以槐院出六人。循例擬入矣。追聞金樂誠。乃是乙未五月榜中人也。臺啓方張之日。矇然備擬。臣等不察之失。於是乎益著矣。玆敢露章自列。仰瀆崇嚴。伏乞聖明。亟遞臣等之職。以便公私。不勝幸甚。答曰。省疏具悉。一時不察。卿等勿辭察任。